লোকসভা ভোটের আগে কৃষকদের জন্য ‘নববর্ষের উপহার’ দিতে পারেন প্রধানমন্ত্রী নরেন্দ্র মোদী৷ বিজেপি সূত্রের খবর, কংগ্রেসের দাবি মতো কৃষকের ঋণ মকুব না করে অন্য সুযোগ দেবে সরকার। বৃহস্পতিবার হিমাচলপ্রদেশের ধরমশালায় প্রধানমন্ত্রী নরেন্দ্র মোদী অভিযোগ করেছেন, তিন রাজ্যে কৃষিঋণ মকুব নিয়ে কৃষকদের মিথ্যে কথা বলছে কংগ্রেস।
সেখানেই কংগ্রেস সভাপতি রাহুল গাঁধীর নাম না করে প্রধানমন্ত্রী বলেন, ‘‘আপনি জানেন এটা করা (কৃষিঋণ মকুব) সম্ভব নয়। শুধু ভোটে জেতার জন্য ঘোষণা করা হয়েছে। ভোটে জেতার জন্য আপনি কৃষকদের পিঠে ছুরি মারছেন।’’
তবে এটা ঠিক যে, মধ্যপ্রদেশ, রাজস্থান ও ছত্তিশগড়ে হারের পরে  কৃষকদের অর্থ-সাহায্য করার পথে হাঁটতে চলেছেন মোদী৷ বিজেপি সূত্রের দাবি, বিজেপি সভাপতি অমিত শাহ, অর্থমন্ত্রী অরুণ জেটলি এবং কৃষিমন্ত্রী রাধামোহন সিংয়ের সঙ্গে কৃষকদের অর্থসাহায্যের প্রস্তাব নিয়ে ইতিমধ্যেই মোদীর আলোচনা হয়েছে। তবে ঋণ মকুবের পথে হাঁটতে চান না মোদী৷ তাঁর বক্তব্য, ঋণ মকুব করলেই সমস্যার সমাধান হবে না৷ ফের কৃষকেরা ঋণের জালে জড়িয়ে পড়তেই পারে৷ অতীতে ২০০৯ সালে ঋণ মকুবের কথা বলে ক্ষমতায় ফের মনমোহন সিংহ সরকার। সেই পথে হাঁটতে নারাজ মোদী। একই সঙ্গে বিজেপির বক্তব্য, এখন কৃষকের ঋণ মকুব করলে রাহুল গাঁধী প্রচার করবেন, কংগ্রেসের চাপেই প্রধানমন্ত্রীকে এই কাজ করতে বাধ্য হয়েছেন৷ তাতে রাজনৈতিক ভাবে বিজেপি'র উপরে চাপ বাড়বে। সুবিধা পাবে কংগ্রেস।
এই পরিস্থিতিতে নরেন্দ্র মোদী দু'টি বিকল্পের কথা ভেবেছেন। প্রথমটি, তেলঙ্গানার ‘রায়তু বন্ধু’ মডেল৷ যাতে সরাসরি কৃষকের ব্যাঙ্ক আ্যাকাউন্টে ভর্তুকির টাকা দিয়ে দেওয়া হবে৷ দ্বিতীয়টি, মধ্যপ্রদেশে শিবরাজ সিংহের মডেল। ওই রাজ্যে ফসলের ন্যূনতম সহায়ক মূল্য (এমএসপি) কৃষক না-পেলে বাকি টাকা সরকার দিয়ে দেয়৷ তবে শিবরাজের মডেল মধ্যপ্রদেশে সাফল্য পায়নি৷ সেখানে হারতে হয়েছে বিজেপিকে। ফলে তেলঙ্গানার মুখ্যমন্ত্রী কে চন্দ্রশেখর রাওয়ের মডেল৷

এই বিষয়ে অন্যান্য খবর

কেন্দ্র টাকা ফেলবে ব্যাঙ্ক অ্যাকাউন্টে, ক্ষমতায় ফিরতে নয়া পরিকল্পনা মোদীর


বিজেপি সূত্রের খবর, সেই মডেল মেনে কৃষকদের কাছে টাকাটা সরাসরি পৌঁছে দিতে চাইছেন নরেন্দ্র মোদী৷ এর ফলে লোকসভা ভোটের আগে কৃষকরা বুঝতে পারবেন, কেন্দ্র তাঁদের সাহায্য করেছে৷ একই সঙ্গে নতুন এক পথের কথাও আলোচনা স্তরে রয়েছে। তাতে ঠিক হয়েছে কৃষকের ঋণ মকুব না করা হলেও সুদ মকুব করা হোক। এর ফলে নির্দিষ্ট সময়ের মধ্যে ঋণ শোধ করে দিলে কোনও রকম সুদই দিয়ে হবে না ঋণগ্রহীতাকে।
সংসদের শীত অধিবেশনের প্রথম পর্ব শেষ হবে ৮ জানুয়ারি৷ সাধারণ নির্বাচন থাকায় এবার বাজেট অধিবেশন হবে না। তাই শীত অধিবেশনের দ্বিতীয় পর্বে ‘ভোট অন অ্যাকাউন্ট’ পেশ করবেন অরুণ জেটলি৷ সেই সময়েই কৃষকদের মন পেতে নতুন পরিকল্পনা ঘোষণা হতে পারে৷ এখন অপেক্ষা কোন পথ শেষ পর্যন্ত মোদী বেছে নেন সেটা দেখার। ঋণ মকুব, সুদ মকুব নাকি সরাসরি ব্যাঙ্ক অ্যাকাউন্টে টাকা!